Baba L: Saak gaan hooggeregshof toeBaba L se ma verlaat die hof tydens ‘n vorige verskyning. Foto: @MiaWil1 Die saak van ‘n 20-jarige vrou en ŉ 36-jarige man wat daarvan verdink word dat hulle haar tweejarige dogtertjie mishandel het, het Woensdag weer in die Pretoria-Noord-landdroshof voorgekom. Rekord Pretoria-Noord het berig die saak is op versoek van staatsaanklaer Tania Claasen tot 17 Julie uitgestel, aangesien daar nog nie ‘n datum vir die verhoor by die hooggeregshof beskikbaar is nie. Die koerant berig die ma, wat op borgtog van R10 000 vrygelaat is, het kalm in die hof voorgekom. Die man, wat steeds in aanhouding is nadat sy aansoek om borgtog twee keer geweier is, se voormalige regsverteenwoordiger het hom van die saak onttrek. Heinrich Moldenhauer sal hom verder verteenwoordig. Lees meer hier. Die ma en die man is op 4 Januarie by die Steve Biko-hospitaal in hegtenis geneem kort nadat Baba L, soos sy in die media bekend staan, opgeneem is met ernstige kop- en lyfbeserings. Sy is behandel vir gebreekte ribbes, ŉ skedelbreuk, bloeding op die brein en gaatjies in haar pankreas en niere. Die man het beweer hy en Baba L het saam by die trappe afgeval. Tydens ŉ ander geleentheid het hy beweer sy het van die wasmasjien afgeval. Die twee staan tereg op aanklagte van poging tot moord, kindermishandeling en versuim om mediese sorg aan haar te verskaf. Volgens Baba L se pa het sy permanente breinskade na die ongeluk opgedoen. Bron: Rekord Pretoria-Noord Lees vorige berigte oor Baba L op Maroela Media.